CELEX: 32021D2258
Language: sk
Date: 2021-12-14 00:00:00
Title: Vykonávacie rozhodnutie Komisie (EÚ) 2021/2258 zo 14. decembra 2021 týkajúce sa žiadosti o registráciu európskej iniciatívy občanov s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“ v súlade s nariadením Európskeho parlamentu a Rady (EÚ) 2019/788 [oznámené pod číslom C(2021) 9041] (Iba anglické znenie je autentické)

20.12.2021   
               
               
                  SK
               
               
                  Úradný vestník Európskej únie
               
               
                  L 456/17
               
            
         VYKONÁVACIE ROZHODNUTIE KOMISIE (EÚ) 2021/2258
         zo 14. decembra 2021
         týkajúce sa žiadosti o registráciu európskej iniciatívy občanov s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“ v súlade s nariadením Európskeho parlamentu a Rady (EÚ) 2019/788
         
            
               [oznámené pod číslom C(2021) 9041]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“ bola Komisii predložená 5. novembra 2021.
                  
               
                     (2)
                  
                  
                     Cieľom iniciatívy je podľa organizátorov „zníženie sadzby DPH na ekologické výrobky a služby“.
                  
               
                     (3)
                  
                  
                     V prílohe sa uvádzajú ďalšie informácie o predmete, cieľoch a kontexte tejto iniciatívy. Vysvetľuje sa v nej, že organizátori vyzývajú Komisiu, aby v Európe iniciovala zníženie daní v oblasti ekologických a udržateľne vyrábaných výrobkov šetrných k životnému prostrediu, aby mohli všetky členské štáty aktívne podporovať ochranu klímy a životného prostredia. Ďalej sa v nej uvádza, že každá vláda v Únii má k dispozícii daň z pridanej hodnoty (DPH) ako nástroj fiškálnej politiky a že členské štáty by museli vykonávať zodpovedajúcu požiadavku Únie. Navrhuje sa v nej, že Komisia by mohla ako základ zelenej DPH využiť flexibilitu sadzieb DPH, o ktorej rozhodla Rada ECOFIN v lete 2021.
                  
               
                     (4)
                  
                  
                     Pokiaľ je cieľom iniciatívy prijatie ustanovení na harmonizáciu právnych predpisov týkajúcich sa daní z obratu v rozsahu, v akom je takáto harmonizácia potrebná na zabezpečenie vytvorenia a fungovania vnútorného trhu a na zabránenie narušeniu hospodárskej súťaže, Komisia má právomoc predložiť návrh právneho aktu na základe článku 113 zmluvy.
                  
               
                     (5)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (6)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
                  
               
                     (7)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (8)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (9)
                  
                  
                     Iniciatíva s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“ by sa preto mala zaregistrovať.
                  
               
                     (10)
                  
                  
                     Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“ sa registruje.
         
         
            Článok 2
            Toto rozhodnutie je určené skupine organizátorov iniciatívy občanov s názvom „Green VAT (Zelená DPH) – zelená DPH EÚ na podporu udržateľných a ekologických výrobkov a služieb“, ktorú ako kontaktné osoby zastupujú Nadine STÄDTNER a Karolina PROTAS.
         
         
            V Štrasburgu 14. decembra 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.